
ПРЕДСЕДАТЕЛ







ЧАВДАР ДИМИТРОВ
ДЛЪЖНОСТНА  ХАРАКТЕРИСТИКА

ДЛЪЖНОСТ: СЪДЕБЕН СЕКРЕТАР
Код по НКПД – 3343 3004
І. Изисквания за заеманата длъжност:

За длъжността „Съдебен секретар”, съгласно чл. 340а, ал. 1 от Закон за съдебната власт (Обн., ДВ, бр. 49 от 12.06.2018 г.), се назначава лице, което:

· Да е български гражданин, гражданин на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;

· Да е навършил пълнолетие;

· Да не е поставен под запрещение;

· Да не е осъждан на лишаване от свобода за умишлено престъпление от общ характер;

· Да не е лишен по съответен ред от правото да заема определена длъжност;

· Да отговаря на минималните изисквания за степен на завършено образование и ранг или професионален опит, както и на специфичните изисквания, предвидени в нормативните актове за заемане на съответната длъжност.

I.I Не може да бъде назначено за съдебен служител лице, което:

· Би се оказало в йерархическа връзка на ръководство и контрол със съпруг или съпруга, с лице , с което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително;
· Е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация;
· Е съветник в общински съвет;
· Заема ръководна или контролна длъжност в политическа партия;
· Работи по трудово правоотношение при друг работодател, освен като преподавател във висше училище;
· Е адвокат, нотариус, частен съдебен изпълнител или упражнява друга свободна професия.
ІІ. Основни функции:
Изпълнява дейности по подготовката на делата за разглеждане в съдебни заседания; изготвя и прилага към делото протоколи от съдебни заседания, подготвя формуляри, графици и други документи.

ІІІ. Основни длъжностни задължения:
1. Съставя протоколи от открити съдебни заседания под диктовката на председателя на състава, като записва информация относно времето на заседанието, състава на съда, името на секретаря, явилите се страни и техните представители, същността на изявленията, исканията и изказванията на страните, представените писмени доказателства, показанията на свидетелите и на други лица по делото, констатациите и определенията на съда. Протоколите следва да са на разположение на страните в тридневен срок от съдебното заседание.

2. Изготвя списъци за реда и часовете на разглеждане на делата по образец – приложение № 2 от Правилника за администрацията в съдилищата, и ги поставя пред съдебните зали и информационните табла.

3. Подрежда по реда на постъпването книжата от заседанията и ги номерира.

4. Изпълнява разпорежданията на съда, постановени в откритите заседания.
5. Вписва в книгата за открити съдебни заседания делата на състава.
6. Съставя документи за изплащане на определени суми за възнаграждение и разноски на експерти, свидетели и други по определен образец.
7. Съставя списъци на лицата за призоваване в съда след първото по делото заседание по образец – приложение № 3 от Правилника за администрацията в съдилищата, на които отбелязва кога и къде са изпратени призовките и съобщенията, или отразява начина на уведомяването им;
8. Проверява връщането на призовките и другите книжа по делото най-малко 10 дни преди заседанието и да докладва резултата на съдия-докладчика.

9. Изготвя призовките по отложените дела и отразява резултата в книгата за откритите заседания в тридневен срок от съдебното заседание.

10. Изготвя изпълнителни листове по подлежащи на изпълнение съдебни актове, както и по определения за налагане на глоба и отбелязва това отстрани на определението, с което е наложена глобата, и в регистъра на издадените изпълнителни листове.

11. Изготвя писма до различни инстанции в изпълнение на разпорежданията на съда от открити заседания. 
12. Описва в срочните книги и в автоматизираната деловодна програма данни от проведените съдебни заседания (състав на съда, докладчик, прокурор, причина и дата за отлагане разглеждането на делото).

12А. Вписва в книгата за закрити и разпоредителни заседания разпорежданията на съда.
13. В срока за изготвяне на протокола да предава обявените за решаване дела на съдията докладчик, а отложените, прекратените и с изготвени актове дела – в деловодството.

14. Анонимизира протоколите от съдебни заседания и съдебните актове и ги подготвя за публикуване на страницата на съда в интернет в предвидените от закона случаи и съобразно изискванията на Закона за защита на личните данни

15. Замества отсъстващ съдебен секретар в изпълнение на служебните му задължения.
16. Взема участие при координиране на съдебната работа, пряко свързана с дейността му, заедно с останалите служители на съда.

17. Участва в обучението на нови служители, като ги въвежда в работата, разяснява и отговаря на техни въпроси, свързани с изпълнение на служебните им задължения. 
18. Спазва работното време и го използва за изпълнение на служебните си задължения.
19. При служебна необходимост изпълнява служебните си задължения и в извън работно време.

20. Изпълнява служебните си задължения в делово облекло и носи табелка с името и длъжността си.

21. Съблюдава принципа на йерархичност.

22. Пази като служебна тайна сведенията, които са му станали известни в кръга на службата и засягат интересите на граждани, юридически лица и държавата.

23. Има поведение, което не уронва престижа на съдебната власт при изпълнение на служебните си задължения и в обществения живот.

24. Има етично поведение с всички граждани, с които влиза в контакт при и по повод изпълнение на служебните си задължения. 
25. Спазва правилата за аварийна и противопожарна безопасност, санитарно-хигиенните норми и правила, инструкциите по здравословни и безопасни условия на труд.
26. Изпълнява и други задачи, възложени му от съдебния администратор и административния ръководител.

27. Съдебни секретари по дела, съдържащи класифицирана информация, могат да бъдат само тези служители, които имат издадено разрешение за достъп до съответно ниво на класифицирана информация. При работа с тези дела съдебните секретари осъществяват функциите, като спазват правилата за работа с материали, съдържащи класифицирана информация, установени със ЗЗКИ и подзаконовите актове по прилагането му. 

28. Като длъжностно лице в съда, действащо под ръководството на администратора на лични данни – Административен съд – Бургас обработва лични данни на физически лица, свързани с правораздавателната дейност на съда и др. на принципа „необходимост да се знае“, като спазва всички установени правила и норми за тяхната защита, съгласно Регламент 2016/679 на Европейския парламент и на Съвета от 27 април 2016 година и Закон за защита на личните данни и утвърдените вътрешни правила и заповеди.

29. Длъжен е да спазва поверителност при обработването на лични данни, като при констатиране нарушение на сигурността на личните данни, което има вероятност да доведе до риск за правата и свободите на субектите на данни, незабавно уведомява председателя на съда или заместващият го със заповед заместник-председател. 


30. При констатиране на административна слабост, пропуск или нарушение, създаващо предпоставка за корупция, измама или нередност е длъжен незабавно да уведоми ръководството на съда;

ІV. Отговорности

1. Отлични умения и познания по общи деловодни техники, на съвременни офис-процедури, работа със стандартно офис-оборудване, отлични познания по стилистика, правопис, граматика и пунктуация.

2.  Много добри умения за работа с граждани и в екип.
3. Много добри познания по документообработващите и деловодни автоматизирани системи, внедрени в съда.
3. Носи отговорност за точното и качествено изпълнение на утвърдените с настоящата длъжностна характеристика задачи.

4. Носи отговорност за опазване на получаваната и обработвана документация и информация, и за спазване на трудовата и технологична дисциплина.

5. Носи отговорност за спазване на Етичния кодекс, Правилника за вътрешния трудов ред и вътрешните правила, утвърдени от административния ръководител 
6. Носи отговорност за административни пропуски и нарушения, създаващи предпоставки за корупция, измами и нередности.  
V. Организационни връзки

Длъжността „Съдебен секретар” е изпълнителска. Съдебният секретар е пряко подчинен на съдебния администратор и административния ръководител. Има непосредствени взаимоотношения със съдебните служители и съдиите. Има вътрешни и външни професионални контакти с органи и организации в кръга на изпълняваните функционални задължения. 

VІ. УСЛОВИЯ НА ТРУД И РАБОТНА ЗАПЛАТА


1. Работно време - от 8.30 до 17.00 часа с 30 минути почивка при петдневна работна седмица.


2. Размер на работната заплата – определя се от ВСС.


3. Работно облекло – всяка година се осигурява сума за облекло в размер, определен от ВСС.

VІІ. ИЗИСКВАНИЯ ЗА ЗАЕМАНЕ НА ДЛЪЖНОСТТА:

· ОБРАЗОВАНИЕ: Средно

VIII. ГОРЕСТОЯЩИ: съдебен администратор, административен ръководител. 
IX. Заместване /при отсъствие длъжността се изпълнява от/:

· Друг съдебен служител.
Настоящата длъжностна характеристика може да бъде изменяна и допълвана от работодателя при промяна на изискванията и задълженията, произтичащи от нормативни и структурни промени. 

Изготвил:



                          
Мария Динева, съдебен администратор
Запознат съм с длъжностната характеристика и ми е връчен екземпляр:

Дата: …………….

Служител:……………………………………………………………………………….………

/име, презиме, фамилия, длъжност/

Подпис: ……………

8000 гр. Бургас, ул. „Александровска“ № 101

тел.: 056/806 061, факс: 056/806 061

